Gesin sal boodskap aan vermiste seun stuur | Netwerk24
Gesin sal boodskap aan vermiste seun stuur
Deur Jackie Kruger 01 April 2021 16:55
Die ma van die vermiste Emiel Smit, 'n matriekleerling aan die Hoër Landbouskool Boland in die Agter-Paarl, sê hul gesin werk aan 'n boodskap vir hom.
Sy ma, Nettie Smit van Moorreesburg, het by navraag aan Netwerk24 gesê dié boodskap sal later beskikbaar gestel word.
Sy het Woensdag in 'n stemboodskap wat wyd op sosiale media versprei is, gevra dat Emiel huis toe kom. Smit het onder meer gesê die lewe plaas soms ongelooflike druk op 'n mens "en jy sukkel om balle in die lug te hou".
Volgens haar moet mense besef sommige is rubberballe en ander glasballe. "Die geheim is om nooit die glasballe te laat nie val nie.
"Emiel, my kind, as jy luister, ek hoop so . . . Jy is een van my glasballe en ek sal jou nooit laat val nie. Jy is ongelooflik spesiaal. Kom asseblief huis toe."
Sy het ook gevra dat enigiemand met inligting kapt. Louise du Plessis van die Paarl-polisiekantoor bel, en het gesê 'n boodskap sal aan Media24 beskikbaar gestel word.
Emiel het verlede Woensdag spoorloos van die skoolterrein af verdwyn. Die soektog op die skoolterrein is verlede Vrydag gestaak nadat die polisie laat blyk het dat Emiel moontlik die terrein uit vrye wil verlaat het.
Kapt. FC van Wyk, polisiewoordvoerder, sê die polisie se ondersoek en soektog duur gaan voort en daar is nog geen nuwe verwikkelinge nie.